AFRIKAANSE OPSOMMING: Hierdie tesis beskryf die ontwikkeling van 'n gemengde-vloei kompressorrotor vir 'n mikrogasturbine wat 600 N dryfkrag lewer. Hedendaagse onbemande vliegtuie vereis 'n hoë dryfkrag-tot-gewig verhouding en 'n lae enjin frontale area. Hierdie kombinasie kan bereik word met behulp van gemengde-vloei kompressors. Die aanvanklike gemengde-vloei kompressorrotor-ontwerp is verkry deur 'n 1-dimensionale ontwerpskode. 'n Multi-punt optimering van die rotor se aerodinamiese vermoë is voltooi. Daarna is 'n meganiese optimering uitgevoer om spanning in die rotor te verminder. 'n Aero-meganiese (multidissiplinêre) optimering van die rotor is gedoen met die doel om die smoorperk te verhoog en die spanning te verminder, terwyl die aerodinamiese vermoë behoue bly. Laastens is 'n modale analise uitgevoer en die rotor se Campbell diagram geanaliseer om potensiële resonante toestande te identifiseer. Die optimeringsproses is opgestel en beheer in 'n geïntegreerde omgewing wat 3-dimensionale berekenings vloeidinamika en 3-dimensionale eindige element strukturele berekeninge uitvoer. 'n Kunsmatige neurale netwerk is gebruik om 'n reaksieoppervlakte te skep, gebaseer op 'n databasis van rotor vermoë en geometriese inligting. 'n Genetiese algoritme is toegepas op die reaksieoppervlakte vir die optimering. Die algehele optimeringsproses het 'n toename in die totaal-tot-totale drukverhouding van 30.6% in vergelyking met die aanvanklike ontwerp bereik, terwyl die isentropiese totaal-tot-totale benuttingsgraad verhoog was met 5%. Die smoorperk van die aanvanklike ontwerp is noemenswaardig verhoog. Hierdie waardes is behaal gesamentlik met die vermindering van die piek von Mises spanning tot 30% laer as die materiaal swiglimiet. Aanbevelings is gemaak ten opsigte van die strukturele omgewing van die kompressor en die bedryfspoed gebaseer op die resultate van die modale analise. Sleutelwoorde: mikrogasturbine, gemengde-vloei compressor, multidissiplinêre optimering, Campbell diagram